钦定古今图书集成/方舆汇编/职方典/第1370卷 > 雷州府风俗考 府志
## 钦定古今图书集成/方舆汇编/职方典/第1370卷 > 雷州府风俗考 府志

府总

雷地僻，滨于海，俗尚朴野。宋时为名贤迁谪之乡，声名文物，多所濡染。明初风教远讫雷，是时人物最盛，蝉联缨组，轶于他郡。天顺间，重罹兵燹，俗乃凋敝。弘治以来，生聚训养，雷稍稍复旧，科第亦振起不绝。庠序知向学，秉礼义，见长者则逊而下之。里甲严事官府，征科如期，靡敢捍法。惟乡村小民，或轻生敢斗，然亦不能坚讼，向久则释。俗喜宾客，饮食宴会丰美，有上国风。土旷而谷贱，人窳于耕作，不事蓄聚，故雷无万金之产，即称素封者，不过免饥寒而巳。贩易惟槟榔、鱼菜、米谷、食物、木石、技作俱自广州，陶冶诸工无甚奇巧。土多布，多麻，而葛布为上。常服止绵葛，非庆贺不服绸绢。士大夫家多行朱子《家礼》，冠三加，婚、纳采、纳币、奠雁一如仪。丧重殡殓、卒哭、大小祥，咸有陈奠，葬亦择坟茔。民间或不知冠礼，娶重装奁，虽贫乏，强效之。丧用鼓吹，武弁家或列军仪、名器、刍灵，竞为巧饰，至殡葬则略。贫者或用火葬，归则祓于巫，有病则请巫以祷，罕用药饵。大家妇女不出闺门，日事纺绩，乡落之妇尤勤。其街市贸易，皆使婢贱获，此《雷地习尚》之大较也。

遂溪风俗，视海康尤朴。其地广而人稀，农窳于耕，其习尚有三县。西北猺民杂处，官路西，鲜习弦诵，惟以渔猎采樵为事，人多狡悍。官路东，业《诗》书，故子弟知礼义。遂人婚嫁，往往有东西路之别焉。巨族多建祠堂合祭，新妇谒祠，子姓毕集，有“尊祖聚族” 之义。

徐闻俗尚朴侈不齐，城中冠服大类中州。子弟竞于学，有邹、鲁风。乡村率事简略，器用麤拙，性悍喜斗。西北土瘠俗淳，东南土沃，习于纤漓而尊巫，其蔽一也。

雷之语三：有官语，即中州正音也，士大夫及城市居者能言之。有东语，亦名客语，与漳、潮大类。三县九所，乡落通谈。此有黎语，即琼崖、临高之音。惟徐闻西乡之言，他乡莫晓。大抵音兼角、征，盖角属东，而征则南也。雷地尽东南音，盖本诸此耳。东语巳谬，黎语益侏，𠌯非正韵，其孰齐之？雷俗朴，屋宇多简陋，盖滨海多风，地气复湿，风则飘摇，湿易蠹朽。城中惟官署始用砖石，差可耐久。里巷则土垣素壁，仅蔽风雨而已，不数年俱圮坏豪族宇颇完美，然亦稀觏。乡落间瓦盖者少。农家竹篱茅舍，有太古风，但终岁拮据，未可以为安也。

立春　先一日，所属有司晨至东门外迎春公署，关内小民各办杂剧。俟祭芒神毕，诸邑人前导，迎春以入，老稚咸集通衢看土牛，或洒以粟稻，名曰“消疹。” 是日啖春饼生菜。

“元旦　” ，夙兴祀祖礼毕，乃拜所亲，出贺闾里亲友。是日酌柏酒，烧爆竹。

上元　先数日，作灯市，剪彩为花，献神庙寺观，遍悬公署。每夜设火树秋千，放爆竹烟火，妆鬼判杂剧，丝竹锣鼓迭奏，游人达曙。

二月上戊　，“乡民祭社、祈谷、懽饮。” 是夕，击鼓逐疫。

清明　先数日，家各载酒殽，登垄墓祭扫，男女俱簪柳枝，谓之“明目。”

四月八日　，浮屠氏浴佛为《龙华会》。

端午　，众往观竞渡。好事者悬银钱于竿，龙舟竞夺之，谓之“夺标。” 是日，设菖蒲酒、束角黍祀祖，闾里相馈遗。悬艾虎于门，童子斗《百卉》。

六月六日　祀灶，各晒衣服，祛蠹湿。中元　荐殽酱、楮衣祀祖，为《兰盆会》。

中秋　家设酒殽，蒸芋赏月。

重阳　携榼于楼台会饮，谓之《登高》。

冬至　，有司夙兴拜节交贺。是日，各家祀祖。腊月二十四日夕　，祀灶用灶。《经》曰：“送灶神升天。”

除夕　，设酒殽祭祖，闾里相馈遗。是夕，烧爆竹，堂宇皆燃灯，谓之“守岁。”

雷俗在数百年前颇有古风，讼不甚诞，请托夤？

缘亦所不事，赋不甚逋，及时催征，未有不踊跃以赴。昔司理欧阳公保已洞言之，今日则不然矣。